CELEX: 32017D0145
Language: da
Date: 2017-01-25 00:00:00
Title: Kommissionens afgørelse (EU) 2017/145 af 25. januar 2017 om opretholdelse, med en begrænsning, i Den Europæiske Unions Tidende af referencen for den harmoniserede standard EN 14904:2006 »Belægninger til sportsarealer — Specifikation af indendørsbelægninger til forskellig sportsanvendelse« i henhold til Europa-Parlamentets og Rådets forordning (EU) nr. 305/2011 (EØS-relevant tekst. )

27.1.2017   
            
            
               DA
            
            
               Den Europæiske Unions Tidende
            
            
               L 22/62
            
         KOMMISSIONENS AFGØRELSE (EU) 2017/145
   af 25. januar 2017
   om opretholdelse, med en begrænsning, i Den Europæiske Unions Tidende af referencen for den harmoniserede standard EN 14904:2006 »Belægninger til sportsarealer — Specifikation af indendørsbelægninger til forskellig sportsanvendelse« i henhold til Europa-Parlamentets og Rådets forordning (EU) nr. 305/2011
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   Europa-Parlamentets og Rådets forordning (EU) nr. 305/2011 af 9. marts 2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF (1), særlig artikel 18, stk. 2, og
   ud fra følgende betragtninger:
   
               (1)
            
            
               I henhold til forordning (EU) nr. 305/2011 skal harmoniserede standarder, der er omhandlet i artikel 17, opfylde kravene i det harmoniserede system, der er fastsat i eller på grundlag af nævnte forordning.
            
         
               (2)
            
            
               I marts 2006 vedtog Den Europæiske Standardiseringsorganisation (CEN) den harmoniserede standard EN 14904:2006 »Belægninger til sportsarealer — Specifikation af indendørsbelægninger til forskellig sportsanvendelse«. Referencen for standarden blev efterfølgende offentliggjort i Den Europæiske Unions Tidende
                   (2).
            
         
               (3)
            
            
               Tyskland gjorde den 21. august 2015 formel indsigelse mod den harmoniserede standard EN 14904:2006. Den formelle indsigelse omhandlede note 1 i bilag ZA.1 til nævnte standard og vedrørte vurderingsmetoder og kriterier for andre farlige stoffer end formaldehyd eller pentachlorphenol (PCP), og der krævedes en tilbagetrækning af referencen for standarden i Den Europæiske Unions Tidende eller, alternativt, en begrænsning, der indebærer, at note 1 i bilag ZA.1 til nævnte standard udelukkes fra den pågældende references anvendelsesområde.
            
         
               (4)
            
            
               Ifølge Tyskland indeholder den pågældende standard ikke nogen harmoniserede metoder til vurdering af byggevarers ydeevne med hensyn til farlige stoffers væsentlige egenskaber, når det gælder andre farlige stoffer end formaldehyd eller pentachlorphenol (PCP). I note 1 i bilag ZA.1 til nævnte standard hedder det således, at der kan gælde supplerende krav vedrørende farlige stoffer, herunder nationale love, for produkter, der er omfattet af standardens anvendelsesområde, og at alle disse skal være overholdt, hvor det er relevant. Tyskland påpegede, at de eneste specifikke bestemmelser vedrørende farlige stoffer i den pågældende standard (afsnit 5.5 og 5.6) vedrører formaldehyd og pentachlorphenol (PCP).
            
         
               (5)
            
            
               Efter Tysklands opfattelse udgør denne mangel en overtrædelse af artikel 17, stk. 3, i forordning (EU) nr. 305/2011, da den pågældende standard ikke fuldt ud imødekommer de krav, som er fastsat i det relevante mandat, jf. artikel 18.
            
         
               (6)
            
            
               Tyskland understregede desuden betydningen af en hensigtsmæssig behandling af frigivelse af andre farlige stoffer, herunder flygtige organiske forbindelser, i de harmoniserede standarder, navnlig for de pågældende produkter.
            
         
               (7)
            
            
               Af disse grunde forlangte Tyskland, at referencen for den pågældende standard blev trukket tilbage, eller, alternativt, at den begrænses ved at udelukke note 1 i bilag ZA.1 fra standardens anvendelsesområde, for at gøre det muligt for medlemsstaterne at indføre nationale bestemmelser for vurdering af ydeevne med hensyn til de væsentlige egenskaber, for så vidt angår frigivelse af andre farlige stoffer end formaldehyd eller pentachlorphenol (PCP).
            
         
               (8)
            
            
               Ved vurderingen af, om de fremsatte påstande kan antages til behandling, bør det fastslås, at hvis Tysklands alternative forlangende skulle forstås som et særskilt forlangende, der havde til formål at give medlemsstaterne mulighed for at indføre nationale foranstaltninger, der fastsætter supplerende krav, ville en sådan påstand ikke fokusere på indholdet af EN 14904:2006, og den burde derfor afvises. Da forlangendets ordlyd imidlertid klart vedrører begrænsningen af anvendelsesområdet for henvisningen til den pågældende standard, bør de dermed forbundne udtalelser fra Tyskland om konsekvenserne af en sådan begrænsning, kun anses for at være elementer i den argumentation, der indgår i den formelle indsigelse, og dermed ikke behandles særskilt.
            
         
               (9)
            
            
               I henhold til artikel 17, stk. 3, i forordning (EU) nr. 305/2011 skal harmoniserede standarder udgøre metoderne og kriterierne for vurdering af ydeevnen for de produkter, som er omfattet af dem, med hensyn til deres væsentlige egenskaber. Som Tyskland har fremført, henviser note 1 i bilag ZA.1 til EN 14904:2006 ganske rigtigt blot til eksisterende nationale krav. I den henseende overholder EN 14904:2006 ikke i artikel 17, stk. 3, i forordning (EU) nr. 305/2011.
            
         
               (10)
            
            
               Desuden har medlemsstaterne ifølge Domstolens praksis (3) ikke ret til at indføre nationale bestemmelser om vurdering af ydeevne med hensyn til de væsentlige egenskaber, som rækker ud over, hvad der er indeholdt i de harmoniserede standarder, når det gælder markedsføringen eller anvendelsen af de byggevarer, der er omfattet af dem. Indholdet af EN 14904:2006 er således også i strid med disse principper.
            
         
               (11)
            
            
               Derfor og i betragtning af det forhold, at forordninger gælder umiddelbart, bør note 1 i bilag ZA.1 til EN 14904:2006 ikke finde anvendelse, uafhængigt af resultatet af denne formelle indsigelsesprocedure.
            
         
               (12)
            
            
               Men da Domstolens praksis (4) bekræfter den udtømmende karakter af det harmoniserede system, der blev indført ved forordning (EU) nr. 305/2011, indebærer ugyldigheden af note 1 i bilag ZA.1 til EN 14904:2006 ikke, at medlemsstater kan vedtage nationale bestemmelser med henblik på vurdering af ydeevne med hensyn til farlige stoffers væsentlige egenskaber for så vidt angår frigivelse af andre farlige stoffer end formaldehyd eller pentachlorphenol (PCP).
            
         
               (13)
            
            
               På grundlag af indholdet af EN 14904:2006 og de oplysninger, som er fremlagt af Tyskland, af de øvrige medlemsstater, af CEN og af erhvervsgrenen, og efter høring af det udvalg, der er nedsat ved artikel 64 i forordning (EU) nr. 305/2011 og artikel 22 i Europa-Parlamentets og Rådets forordning (EU) nr. 1025/2012 (5), bør det bemærkes, at der ikke er fremsat væsentlige indsigelser mod den fortsatte offentliggørelse af referencen for den pågældende standard i Den Europæiske Unions Tidende. Udelukkelsen af note 1 i bilag ZA.1 fra anvendelsesområdet for referencen, som er offentliggjort i Den Europæiske Unions Tidende, er blevet mødt med betænkelighed baseret på en fortolkning af Domstolens praksis, ifølge hvilken medlemsstaterne — hvis de mener, at et produkts sikkerhed ikke er tilstrækkeligt sikret — har lov til at fastsætte krav, der begrænser de pågældende produkters frie bevægelighed. Domstolen har imidlertid selv allerede fastslået, at en sådan fortolkning ville sætte spørgsmålstegn ved harmoniseringens effektive virkning (»effet utile«) inden for dette område (6).
            
         
               (14)
            
            
               Den påståede ufuldstændige karakter af den pågældende standard bør derfor ikke betragtes som en tilstrækkelig grund til at acceptere Tysklands første forlangende, en fuldstændig tilbagetrækning af referencen for standard EN 14904:2006 fra Den Europæiske Unions Tidende. Dette forlangende bør derfor afvises.
            
         
               (15)
            
            
               Hvad angår det alternative forlangende om at begrænse referencen ved at udelukke note 1 i bilag ZA.1 fra standardens anvendelsesområde, bør det først bemærkes, at denne bestemmelse, som allerede påvist, ikke må finde anvendelse, uafhængigt af resultatet af denne formelle indsigelsesprocedure. Af klarhedshensyn er det imidlertid nødvendigt udtrykkeligt at udelukke den ugyldige bestemmelse fra referencen.
            
         
               (16)
            
            
               Referencen for standard EN 14904:2006 bør derfor opretholdes, men det er nødvendigt at indføre en begrænsning, der udelukker note 1 i bilag ZA.1 til standarden fra standardens anvendelsesområde —
            
         VEDTAGET DENNE AFGØRELSE:
   Artikel 1
   Referencen for den harmoniserede standard EN 14904:2006 »Belægninger til sportsarealer — Specifikation af indendørsbelægninger til forskellig sportsanvendelse« opretholdes med en begrænsning.
   Kommissionen tilføjer følgende begrænsning i listen over referencer for harmoniserede standarder, der er offentliggjort i Den Europæiske Unions Tidende: »Note 1 i bilag ZA.1 til standard EN 14904:2006 udelukkes fra den offentliggjorte references anvendelsesområde.«
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 25. januar 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 88 af 4.4.2011, s. 5.
   
      (2)  Meddelelse fra Kommissionen i forbindelse med gennemførelsen af Rådets direktiv 89/106/EØF (EUT C 304 af 13.12.2006, s. 1). Seneste offentliggørelse: Meddelelse fra Kommissionen i forbindelse med gennemførelsen af Europa-Parlamentets og Rådets forordning (EU) nr. 305/2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF (EUT C 398 af 28.10.2016, s. 7).
   
      (3)  Jf. især Domstolens dom af 16. oktober 2014, Kommissionen mod Tyskland, C-100/13, ECLI:EU:C:2014:2293, præmis 55 ff.
   
      (4)  Jf. Domstolens dom i sag C-100/13, Kommissionen mod Tyskland, præmis 62.
   
      (5)  Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (EUT L 316 af 14.11.2012, s. 12).
   
      (6)  Jf. Domstolens dom i sag C-100/13, Kommissionen mod Tyskland, præmis 60.